b'\n_START_ARTICLE_\nOut of Nowhere (kappale)\n_START_PARAGRAPH_\n\xe2\x80\x9dOut of Nowhere\xe2\x80\x9d on Johnny Greenin s\xc3\xa4velt\xc3\xa4m\xc3\xa4 ja Edward Heymanin sanoittama musiikkikappale vuodelta 1931._NEWLINE_Kappaleen nauhoitti ensimm\xc3\xa4isen\xc3\xa4 Bing Crosby levy-yhti\xc3\xb6 Brunswickille huhtikuussa 1931. \xc3\x84\xc3\xa4nitteest\xc3\xa4 tuli Crosbyn ensimm\xc3\xa4inen listaykk\xc3\xb6seksi noussut nauhoitus sooloartistina. Kappaletta k\xc3\xa4ytettiin vuonna 1931 my\xc3\xb6s elokuvan Dude Ranch musiikkiraidalla. My\xc3\xb6s Leo Reismanin orkesteri, laulajanaan Frank Munn, nousi kappaleella listoille sen julkaisemisvuonna._NEWLINE_Kappale on omistettu Greenin ensimm\xc3\xa4iselle vaimolle, joka rohkaisi t\xc3\xa4t\xc3\xa4 aloittamaan musiikkiuran. Green oli valmistunut Harvardin yliopistosta ja ty\xc3\xb6skenteli vuoden Wall Streetill\xc3\xa4 ennen ryhtymist\xc3\xa4\xc3\xa4n kokop\xc3\xa4iv\xc3\xa4toimiseksi s\xc3\xa4velt\xc3\xa4j\xc3\xa4ksi._NEWLINE_Kappale on erityisesti sointukulkunsa ansiosta suosittu improvisaatiov\xc3\xa4line jazzmusiikissa. Tenorisaksofonisti Coleman Hawkins teki vuonna 1937 Pariisissa nauhoituksen Benny Carterin ja Django Reinhardtin kanssa. Colemanin esityksen vaikutuksesta yksik\xc3\xa4\xc3\xa4n tenorisaksofoni ei nauhoittanut kappaletta kahdeksaan vuoteen. Kappaleen ovat levytt\xc3\xa4neet my\xc3\xb6s Charlie Parker, Sonny Stitt, James Moody ja Lena Horne.\n_START_SECTION_\nS\xc3\xa4vellys ja sanat\n_START_PARAGRAPH_\nKappaleen sointukulkua on k\xc3\xa4ytetty useissa my\xc3\xb6hemmiss\xc3\xa4 s\xc3\xa4vellyksiss\xc3\xa4. Tadd Dameronin \xe2\x80\x9dCasbah\xe2\x80\x9d, Fats Navarron \xe2\x80\x9dNostalgia\xe2\x80\x9d, Billy Taylorin \xe2\x80\x9dConversion\xe2\x80\x9d ja Lennie Tristanon \xe2\x80\x9d317 East 32nd Street\xe2\x80\x9d perustuvat kaikki \xe2\x80\x9dOut of Nowheren\xe2\x80\x9d sointuihin. Kappale on rakenteeltaan A-B1-A-B2 ja alun perin G-duurissa._NEWLINE_Sanoituksessa kertoja laulaa kiintymyksest\xc3\xa4 \xe2\x80\x9dtyhj\xc3\xa4st\xc3\xa4 ilmestyneeseen\xe2\x80\x9d rakkaaseensa ja pohtii mit\xc3\xa4 tapahtuisi jos t\xc3\xa4m\xc3\xa4 l\xc3\xa4htisi pois h\xc3\xa4nen luotaan. Lopussa kertoja laulaa j\xc3\xa4\xc3\xa4v\xc3\xa4ns\xc3\xa4 odottamaan rakkaansa paluuta.'